CELEX: C2006/074/47
Language: el
Date: 2006-03-25 00:00:00
Title: Υπόθεση T-447/05: Προσφυγή που ασκήθηκε στις  22 Δεκεμβρίου 2005  — Plantations de Mbanga κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/24
            
         Προσφυγή που ασκήθηκε στις 22 Δεκεμβρίου 2005 — Plantations de Mbanga κατά Επιτροπής
   (Υπόθεση T-447/05)
   (2006/C 74/47)
   Γλώσσα διαδικασίας: η γαλλική
   Διάδικοι
   
      Προσφεύγουσα: Société des plantations de Mbanga (SPM) SA (Douala, Καμερούν) (εκπρόσωποι: οι δικηγόροι P. Soler Couteaux, S. Cahn)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               ακύρωση του κανονισμού (ΕΚ) 2015/2005 της Επιτροπής, της 9ης Δεκεμβρίου 2005, σχετικά με τις εισαγωγές μπανανών καταγωγής χωρών ΑΚΕ, στο πλαίσιο της δασμολογικής ποσόστωσης που ανοίγεται βάσει του κανονισμού (ΕΚ) 1964/2005 του Συμβουλίου, σχετικά με το ύψος των δασμών για τις μπανάνες κατά τους μήνες Ιανουάριο και Φεβρουάριο 2006·
            
         
               —
            
            
               καταδίκη της Επιτροπής και του Συμβουλίου στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Στο πλαίσιο των τροποποιήσεων του ειδικού καθεστώτος των ποσοστώσεων όσον αφορά τις συναλλαγές με τρίτες χώρες που συμμετέχουν στα μέτρα οργανώσεως αγοράς στον τομέα της μπανάνας, με τον κανονισμό 1964/2005, της 29ης Νοεμβρίου 2005, του Συμβουλίου της Ευρωπαϊκής Ενώσεως (1) εξουσιοδοτήθηκε, μεταξύ άλλων, η Επιτροπή να θεσπίσει τα μέτρα που ήσαν αναγκαία για την εφαρμογή του εν λόγω κανονισμού καθώς και μεταβατικά μέτρα σχετικά με τη διαχείριση της δασμολογικής ποσοστώσεως όσον αφορά τις μπανάνες καταγωγής χωρών ΑΚΕ. Στο πλαίσιο αυτό, η Επιτροπή διατήρησε σε ισχύ, με τον κανονισμό της 2015/2005 της 9ης Δεκεμβρίου 2005 (2), για τους μήνες Ιανουάριο και Φεβρουάριο 2006, το παλαιό καθεστώς χορηγήσεως πιστοποιητικών εισαγωγής βάσει ιστορικών αναφορών (3), όπως προβλεπόταν αρχικώς από τον κανονισμό 896/2001. Με την υπό κρίση προσφυγή ζητείται η ακύρωση του εν λόγω κανονισμού 2015/2005.
   Προς στήριξη της προσφυγής της, η προσφεύγουσα ισχυρίζεται ότι, ο κανονισμός 2015/2005, προβλέποντας, με τα άρθρα του 3 και 4, ένα καθεστώς χορηγήσεως πιστοποιητικών εισαγωγής στηριζόμενο σε ιστορικές αναφορές και στην είσοδο μη παραδοσιακών επιχειρηματιών, παραβιάζει:
   
               —
            
            
               τις συμβατικώς θεσπισμένες διατάξεις που πλαισιώνουν την αγορά της μπανάνας·
            
         
               —
            
            
               τη φιλοσοφία και τις αρχές που έχουν καθιερωθεί με τις κοινοτικές διατάξεις σχετικά με την κοινή γεωργική πολιτική, την κοινή οργάνωση αγοράς μπανάνας καθώς και αυτές ταύτες τις διατάξεις της επίμαχης κοινοτικής νομοθεσίας·
            
         
               —
            
            
               τις καθιερωμένες με τα άρθρα 81 ΕΚ και 82 ΕΚ αρχές, στο μέτρο που καθίσταται δυνατό στους ιστορικούς επιχειρηματίες να καταχρώνται συλλογικώς της δεσπόζουσας θέσεώς τους, που, σύμφωνα με την προσφεύγουσα, τους έχει παραχωρηθεί με τις σχετικές ρυθμίσεις και στο μέτρο που ευνοούνται επίσης άλλες θίγουσες τον ανταγωνισμό στη σχετική αγορά μπανάνας πρακτικές·
            
         
               —
            
            
               τις καθιερωμένες με το άρθρο 87 ΕΚ αρχές, στο μέτρο που τούτο έχει ως συνέπεια τη χορήγηση σημαντικού οικονομικού πλεονεκτήματος, επιλεκτικώς σε ορισμένους ιστορικώς σημαντικούς παραδοσιακούς εισαγωγείς οι οποίοι έχουν τη δυνατότητα να επωφεληθούν από τη μεταπώληση πιστοποιητικών που έχουν, αδικαιολογήτως, δωρεάν αποκτήσει·
            
         
               —
            
            
               την αρχή της αναλογικότητας, στο μέτρο που δεν καθίσταται δυνατή η δημιουργία και η ανάπτυξη των δραστηριοτήτων αξιόπιστων και βιώσιμων μη παραδοσιακών εισαγωγέων, ληφθέντος υπόψη ότι οι τελευταίοι μπορούν να υπάρξουν μόνο στηριζόμενοι σε παραδοσιακό εισαγωγέα· εξάλλου, η προσφεύγουσα ισχυρίζεται ότι ο κανονισμός του οποίου ζητείται η ακύρωση δεν επιτρέπει στους παραγωγούς μπανανών ΑΚΕ να επωφεληθούν κατά τρόπο δίκαιο από την προτίμηση που παρέχεται στις μπανάνες ΑΚΕ, δοθέντος ότι τα εκ του καθεστώτος οφέλη ευνοούν υπερβολικώς ορισμένους ιστορικώς σημαντικούς παραδοσιακούς εισαγωγείς·
            
         
               —
            
            
               την αρχή της απαγορεύσεως των διακρίσεων, στο μέτρο που το σύνολο των παραδοσιακών εισαγωγέων ΑΚΕ τυγχάνει μιας φαινομενικώς δίκαιης μεταχειρίσεως ενώ, στην πραγματικότητα, η εν λόγω μεταχείριση ευνοεί αδικαιολογήτως ορισμένους ιστορικώς σημαντικούς παραδοσιακούς εισαγωγείς.
            
         Τέλος, η προσφεύγουσα επικαλείται επίσης, προς στήριξη των αξιώσεών της, την παραβίαση των αρχών της δικαιολογημένης εμπιστοσύνης και της ελευθερίας ασκήσεως επαγγελματικών δραστηριοτήτων.
   
      (1)  Κανονισμός (ΕΚ) 1964/2005 του Συμβουλίου, της 29ης Νοεμβρίου 2005, σχετικά με τους δασμούς για τις μπανάνες, ΕΕ L 316 σ. 1, της 2.12.2005.
   
      (2)  Κανονισμός (ΕΚ) 2015/2005 της Επιτροπής, της 9ης Δεκεμβρίου 2005, σχετικά με τις εισαγωγές μπανανών καταγωγής χωρών ΑΚΕ, στο πλαίσιο της δασμολογικής ποσόστωσης που ανοίγεται βάσει του κανονισμού (ΕΚ) 1964/2005 του Συμβουλίου, σχετικά με το ύψος των δασμών για τις μπανάνες κατά τους μήνες Ιανουάριο και Φεβρουάριο 2006, ΕΕ L 324, σ. 5.
   
      (3)  Πράγμα που αμφισβητείται από την προσφεύγουσα στο πλαίσιο της υποθέσεως T-128/05 που εκκρεμεί ενώπιον του Πρωτοδικείου.